Title: Oikein / väärin kysymyksiä työsopimuksesta
Course: Suomalaisessa työelämässä toimiminen 15 osp MASTER > Section: Työelämätaidot 5 osp

TYÖSOPIMUS

Kun työnantaja palkkaa työntekijän töihin, hän tekee työntekijän kanssa työsopimuksen. Työsopimus voidaan tehdä suullisesti tai kirjallisesti.

Työsopimus on hyvä tehdä kirjallisesti. On turvallista, kun työntekijä ja työnantaja tietävät, mistä on sovittu (sopia, päättää). Työnantajan täytyy kirjoittaa paperille tietoa työstä (palkka, työaika, työtehtävä).

Työsopimusta tehdään kaksi kappaletta. Toisen saa työntekijä ja toisen työnantaja. Kun teet työnantajan kanssa työsopimuksen, sinulla on työsuhde.

Työsopimuksella työntekijä sitoutuu (sitoutua, luvata) tekemään työnantajalle työtä. Työnantajalla on työnjohto- ja määräämisoikeus. (johtaa työtä, määrätä, sanoa, mitä tehdään)

Työsopimuksessa sovitaan, mitä sinä saat työstä: palkka ja muut asiat. Niiden on oltava vähintään yhtä hyviä kuin työehtosopimuksessa (työehtosopimus: kirja, jossa kerrotaan palkka, työaika, työtehtävä) sanotaan. Työnantaja ei saa maksaa vähemmän palkkaa kuin työehtosopimus määrää. Työnantaja saa maksaa enemmän palkkaa kuin työehtosopimuksessa sanotaan.

TOISTAISEKSI TAI MÄÄRÄAJAKSI

Työsopimus voidaan tehdä toistaiseksi voimassa olevaksi tai määräajaksi. Toistaiseksi voimassa oleva sopimus tarkoittaa, että työ jatkuu niin kauan kunnes sinä lopetat työn tai työnantaja lopettaa työn.

Työnantaja voi sanoa sinut irti vain työsopimuslaissa sovittujen syiden takia. Kun työsopimus on voimassa toistaiseksi, sinulla on vakituinen työpaikka.

Työsopimus voidaan tehdä määräajaksi, jos siihen on hyvä syy. Syy voi olla esimerkiksi sijaisuus tai että työtä on vain lyhyeksi ajaksi. Määräaikainen työsopimus on voimassa sovitun ajan.

Moni työsopimus tehdään nykyisin määräajaksi. Kun työsopimus on määräaikainen, sinulla on määräaikainen työ tai pätkätyö.

Työsopimukseen täytyy aina kirjoittaa, miksi työ on määräaikainen. Siihen täytyy myös kirjoittaa, milloin työ päättyy (loppuu).

Jos työsopimus on määräaikainen, työnantaja ei voi irtisanoa sinua ennen määräajan loppua. Hän voi irtisanoa sinut vain, jos teet vakavan virheen.

Työntekijän on vaikea irtisanoutua kesken määräaikaisen työsopimuksen. Siksi työsopimukseen kannattaa kirjoittaa selvästi, millaisissa tapauksissa saat sanoa itsesi irti ennen työsopimuksen loppumispäivää.